รัฐบาลไทย-ข่าวทำเนียบรัฐบาล-วว. แนะปลูกต้นอ่อนผักบุ้ง เก็บรับประทานได้ภายใน 10 วัน ระบุเป็นแหล่งอาหารอุดมด้วยโภชนาการ ปลอดสารเคมี เสริมรายได้ในครัวเรือน
วันอาทิตย์ที่ 14 มิถุนายน 2563
วว. แนะปลูกต้นอ่อนผักบุ้ง เก็บรับประทานได้ภายใน 10 วัน ระบุเป็นแหล่งอาหารอุดมด้วยโภชนาการ ปลอดสารเคมี เสริมรายได้ในครัวเรือน
วว. แนะปลูกต้นอ่อนผักบุ้ง เก็บรับประทานได้ภายใน 10 วัน ระบุเป็นแหล่งอาหารอุดมด้วยโภชนาการ ปลอดสารเคมี เสริมรายได้ในครัวเรือน
กระทรวงการอุดมศึกษา วิทยาศาสตร์ วิจัยและนวัตกรรม โดย สถาบันวิจัยวิทยาศาสตร์และเทคโนโลยีแห่งประเทศไทย (วว.) ผ่านการดําเนินงานของ ศูนย์เชี่ยวชาญนวัตกรรมเกษตรสร้างสรรค์ แนะปลูกต้นอ่อนผักบุ้ง ซึ่งสามารถเก็บรับประทานได้ในครัวเรือนภายใน 10 วัน นับเป็นอีกหนึ่งแนวทางที่ วว. ได้นําผลสําเร็จของงานวิจัยและพัฒนาด้วยองค์ความรู้วิทยาศาสตร์ เทคโนโลยีและนวัตกรรม เข้ามาสร้างทางเลือกให้กับพี่น้องประชาชน ในช่วงการ “อยู่บ้าน หยุดเชื้อ ช่วยชาติ” และร่วมมือในการรักษาระยะห่างทางสังคม เพื่อเป็นส่วนหนึ่งในการช่วยลดการแพร่ระบาดของเชื้อไวรัสโควิด-19
“ผักบุ้ง” มีชื่อวิทยาศาสตร์ว่า Ipomoea aquatic Forssk หรือเรียกอีกชื่อหนึ่งว่า “ผักทอดยอด” ในผักบุ้ง 100 กรัม จะให้พลังงาน 22 กิโลแคลอรี มีคุณค่าโภชนาการ ประกอบด้วย เส้นใย วิตามิน และแร่ธาตุอื่นๆ เช่น วิตามินเอ วิตามินซี วิตามินบี 1 วิตามินบี 2 วิตามินบี 3 ธาตุแคลเซียม ธาตุฟอสฟอรัส ธาตุเหล็ก เป็นต้น โดยผักบุ้งไทยจะมีวิตามินซีสูงและมีสรรพคุณทางยามากกว่าผักบุ้งจีน แต่จะมีแคลเซียมและเบตาแคโรทีน (มีวิตามินเอที่ช่วยบํารุงสายตา) น้อยกว่าผักบุ้งจีน หากรับประทานผักบุ้งสดๆ ที่ปลอดจากสารเคมี จะได้คุณค่าของวิตามินและแร่ธาตุสูง ทั้งนี้ผู้ที่เป็นโรคความดันโลหิตต่ําควรหลีกเลี่ยงการรับประทานผักบุ้ง เพราะผักบุ้งมีคุณสมบัติไปช่วยลดความดันโลหิต ซึ่งจะทําให้ความดันยิ่งต่ําลงไป อาจจะก่อให้เกิดอาการเป็นตะคริวได้ง่ายและบ่อยขึ้น ทําให้ร่างกายอ่อนแอได้
สรรพคุณของผักบุ้งมีหลากหลาย อาทิ ช่วยให้ผิวพรรณเปล่งปลั่งสดใส มีน้ํามีนวล มีสารต่อต้านอนุมูลอิสระ ช่วยในการชะลอวัย ความแก่ชรา และชะลอการเกิดริ้วรอยแห่งวัย ช่วยป้องกันการเกิดหรือลดอัตราการเกิดของโรคมะเร็งได้ ช่วยบํารุงสายตา ช่วยบํารุงธาตุ เป็นต้น
ในตําราโบราณ ต้นสดของผักบุ้งจะนํามาใช้เป็นยาดับร้อน แก้อาการร้อนใน บํารุงโลหิต บํารุงกระดูกและฟัน ช่วยเสริมสร้างศักยภาพในด้านความจําและการเรียนรู้ให้ดีขึ้น ยอดผักบุ้งช่วยแก้โรคประสาท รากผักบุ้งช่วยแก้อาการเหงื่อออกมาก มีส่วนช่วยลดระดับน้ําตาลในเลือด ป้องกันการเกิดโรคเบาหวานช่วยแก้อาการปวดศีรษะ อ่อนเพลีย แก้อาการไอเรื้อรัง แก้โรคหืด เป็นต้น
สําหรับการปลูกต้นอ่อนผักบุ้ง ที่สามารถเก็บมารับประทานได้หรือนําไปจําหน่ายได้ภายใน 10 วัน เริ่มต้นด้วยการเตรียมวัสดุอุปกรณ์ ได้แก่ (1) เมล็ดผักบุ้งหาซื้อได้ตามร้านจําหน่ายเมล็ดพันธุ์หรือร้านค้าจําหน่ายวัสดุการเกษตร (2) ดินผสมพร้อมปลูก (3) กระบะ/ กระถาง หรือตะกร้าปลูก ขนาดเหมาะสมกับพื้นที่ (4) ผ้าขนหนู และ (5) น้ํา
วิธีการปลูกต้นอ่อนผักบุ้ง มีดังนี้
1. แช่เมล็ดพันธุ์ผักบุ้งจีนในน้ํา 6 ชั่วโมง จากนั้นนําขึ้นมาผึ่งทิ้งไว้ 10 นาที
2. โรยเมล็ดลงบนดินผสมไม่หนาแน่นจนเกินไปและโรยดินกลบ ความหนาเท่ากับเมล็ดหรือโรยเมล็ดหนา 1 ชั้นลงบนผ้าขนหนูที่วางบนตะกร้า แล้วนําผ้าปิดด้านบนเมล็ด
3. ปิดคลุมเมล็ดที่เพาะให้มิด รดน้ําเป็นละอองฝอยวันละ 2 ครั้ง เช้า - เย็น เป็นเวลา 8 - 9 วัน โดยระวังไม่ให้ดินแฉะหรือแห้งจนเกินไป
4. เมื่ออายุครบ 5 วัน ให้เปิดวัสดุที่ปิดคลุมออก จะเห็นต้นอ่อนมีสีเหลือง
5. เมื่ออายุครบ 6 วัน ให้นําออกมารับแสง เพื่อสร้างคลอโรฟิลล์ สร้างใบ และยอดอ่อนสีเขียว
6. อายุ 9 - 10 วัน สามารถเก็บต้นอ่อนผักบุ้งไปบริโภคหรือจําหน่ายได้
การปลูกต้นอ่อนผักบุ้ง ตามวิธีการที่ วว. นํามาแนะนําดังกล่าว สามารถปรับลดขนาดได้ตามความเหมาะสมของพื้นที่ที่ท่านมี ซึ่งจะทําให้ได้ผักสําหรับรับประทานที่ปลอดจากสารเคมี มีประโยชน์ต่อร่างกาย ช่วยประหยัดรายจ่าย และช่วยเพิ่มรายได้ในครัวเรือนสําหรับท่านที่สนใจนําไปประกอบอาชีพต่อไป
สอบถามรายละเอียดเพิ่มเติมหรือขอรับคําแนะนําปรึกษา ได้ที่ ศูนย์เชี่ยวชาญนวัตกรรมเกษตรสร้างสรรค์ วว.โทร. 0 2577 9000 โทรสาร 0 2577 9009 ในวันและเวลาราชการ E-mail :tistr@tistr.or.th
ข้อมูลข่าวโดย : สถาบันวิจัยวิทยาศาสตร์และเทคโนโลยีแห่งประเทศไทย (วว.)
เผยแพร่ : จิรายุ รุจิพงษ์วาที
ส่วนสื่อสารองค์กร
กระทรวงการอุดมศึกษา วิทยาศาสตร์ วิจัยและนวัตกรรม
โทรศัพท์ 0 2333 3700 ต่อ 3728 - 3732 โทรสาร 0 2333 3834
Facebook : @MHESIThailand
Call Center โทร.1313